
A skandináv bünügyi regények rendőr és társadalom képe

A dolgozatom a „skandináv térség társadalmának és rendőrségének kapcsolatáról“ és annak bemutatásáról készül a krimik segítségével.
A fő témák közé tartozik többek között a prostitúció, a családon belüli erőszak és a nőbántalmazás, ezek mellett a II vh. rövid bemutatása a krimikkel kapcsolatban.
A fő célom egy újfajta elemzés elkészítése, ami a társadalmi problémák bemutatását és a társadalom-rendőrség kapcsolatát a modernkori regények segítségével elemzi. További céljaim között szerepel e problémák, a megoldásaik vagy éppen az elrejtésükre tett kísérletek feltárása.
Tudományos diákköri dolgozatom témaválasztását két tényező határozta meg. Az egyik, hogy szerettem volna olyan társadalmi jelenségek „nyomába eredni“, amelyek minél összetettebben jelenítik meg egy közösség mindennapjait és ezek a jelenségek összefüggésben állnak az általunk társadalomtudományi tárgyakban tanult témakörökkel, témákkal.
A skandináv krimikre azért esett a választásom, mert megfelelnek a fenti kritériumnak, a rendőrség működésétől kezdve a devianciákig széles körben mutatják és/vagy villantják fel a jelenségeket, ezek okait, következményeit, valamint – és ez a második tényező – napjainkban, amikor az átlagos fiatalok keveset olvasnak – különösen nyomtatott könyveket –, a skandináv bűnügyi regények népszerűsége töretlenül nő. Jelen korunk legnevesebb bűnügyi regényei alapot adnak egy olyan elemzés elkészítéséhez, amely szemléletében és módszerében is egyedit és újdonságot alkot.
Ezeknek a bűnügyi regényeknek a nagy előnye, hogy a szélesebb közvélemény is megismeri a skandináv – immár csak „félig” – jóléti társadalmak mindennapjait, a multikulturalizmustól kezdve az előítéletekig, a második világháborús szerepvállalástól a neonáci mozgalmakig, a média hatalmi ág szerepétől a politikai korrektségig. Több olyan területe van az ábrázolt társadalmaknak, amelyek átfedést mutatnak a magyarországi viszonyokkal.
Végül, de nem utolsó sorban nagyon érdekes volt megismerni a skandináv emberek mentalitását is. Általánosságban a pozitív közösségi szellemet, a kulturált viselkedést – sőt a politikai kultúrát – és a mikroközösségek hozzánk hasonló kicsinyességét, intrikákkal átszőtt világát.



